CELEX: 32019D0768
Language: el
Date: 2019-05-08 00:00:00
Title: Εκτελεστική απόφαση (ΕΕ) 2019/768 της Επιτροπής, της 8ης Μαΐου 2019, για την τροποποίηση του άρθρου 3 του καταστατικού της κοινοπραξίας ευρωπαϊκής ερευνητικής υποδομής «Ολοκληρωμένη Δομική Βιολογία» (ΚΕΕΥ Instruct), λόγω της αποχώρησης του Ηνωμένου Βασιλείου από την Ένωση [κοινοποιηθείσα υπό τον αριθμό C(2019) 3354] (Κείμενο που παρουσιάζει ενδιαφέρον για τον ΕΟΧ)

15.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 126/67
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/768 ΤΗΣ ΕΠΙΤΡΟΠΗΣ
         της 8ης Μαΐου 2019
         για την τροποποίηση του άρθρου 3 του καταστατικού της κοινοπραξίας ευρωπαϊκής ερευνητικής υποδομής «Ολοκληρωμένη Δομική Βιολογία» (ΚΕΕΥ Instruct), λόγω της αποχώρησης του Ηνωμένου Βασιλείου από την Ένωση
         
            
               [κοινοποιηθείσα υπό τον αριθμό C(2019) 3354]
            
         
         (Τα κείμενα στην αγγλική, γαλλική, δανική, ισπανική, ιταλική, λετονική, ολλανδική, πορτογαλική, σλοβακική και τσεχική γλώσσα είναι τα μόνα αυθεντικά)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) (1), και ιδίως το άρθρο 8,
         Εκτιμώντας τα ακόλουθα:
         
                     (1)
                  
                  
                     Η κοινοπραξία ευρωπαϊκής ερευνητικής υποδομής «Ολοκληρωμένη Δομική Βιολογία» (ΚΕΕΥ Instruct) συστάθηκε με την εκτελεστική απόφαση (EE) 2017/1213 της Επιτροπής (2). Σύμφωνα με το άρθρο 3 του καταστατικού της, η καταστατική έδρα της βρίσκεται στο Ηνωμένο Βασίλειο.
                  
               
                     (2)
                  
                  
                     Στις 29 Μαρτίου 2017, το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση δυνάμει του άρθρου 50 της Συνθήκης για την Ευρωπαϊκή Ένωση. Στις 11 Απριλίου 2019 το Ευρωπαϊκό Συμβούλιο αποφάσισε να παρατείνει έως τις 31 Οκτωβρίου 2019 την προβλεπόμενη στο άρθρο 50 παράγραφος 3 της ΣΕΕ προθεσμία, η οποία ήδη παρατάθηκε με την απόφαση (ΕΕ) 2019/476 του Ευρωπαϊκού Συμβουλίου (3). Ωστόσο, η απόφαση του Ευρωπαϊκού Συμβουλίου θα παύσει να ισχύει στις 31 Μαΐου 2019 σε περίπτωση που το Ηνωμένο Βασίλειο δεν διενεργήσει εκλογές για το Ευρωπαϊκό Κοινοβούλιο σύμφωνα με το εφαρμοστέο δίκαιο της Ένωσης και δεν έχει κυρώσει τη συμφωνία αποχώρησης έως τις 22 Μαΐου 2019. Εάν το Ηνωμένο Βασίλειο κυρώσει τη συμφωνία αποχώρησης πριν από τις 31 Οκτωβρίου 2019, η αποχώρηση θα πραγματοποιηθεί την πρώτη ημέρα του μήνα που έπεται της ολοκλήρωσης των διαδικασιών κύρωσης.
                  
               
                     (3)
                  
                  
                     Μετά την ημερομηνία αποχώρησης, και με την επιφύλαξη των διατάξεων της συμφωνίας αποχώρησης, το Ηνωμένο Βασίλειο θα θεωρείται τρίτη χώρα κατά την έννοια του άρθρου 2 στοιχείο β) του κανονισμού (ΕΚ) αριθ. 723/2009.
                  
               
                     (4)
                  
                  
                     Το άρθρο 8 του κανονισμού (ΕΚ) αριθ. 723/2009 ορίζει ότι η καταστατική έδρα της ΚΕΕΥ βρίσκεται στην επικράτεια ενός από τα μέλη της, το οποίο πρέπει να είναι κράτος μέλος ή συνδεδεμένη χώρα.
                  
               
                     (5)
                  
                  
                     Η Επιτροπή έλαβε, σύμφωνα με το άρθρο 11 του κανονισμού (ΕΚ) αριθ. 723/2009, την πρόταση της ΚΕΕΥ Instruct για τροποποίηση του άρθρου 3 του καταστατικού, για την περίπτωση που το Ηνωμένο Βασίλειο καταστεί τρίτη χώρα κατά την έννοια του κανονισμού (ΕΚ) αριθ. 723/2009.
                  
               
                     (6)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 20 του κανονισμού (ΕΚ) αριθ. 723/2009,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το άρθρο 3 του καταστατικού της ΚΕΕΥ Instruct, όπως ορίζεται στο παράρτημα της εκτελεστικής απόφασης (ΕΕ) 2017/1213, τροποποιείται σύμφωνα με το παράρτημα της παρούσας απόφασης.
         
         
            Άρθρο 2
            Η παρούσα απόφαση απευθύνεται στο Βασίλειο του Βελγίου, στην Τσεχική Δημοκρατία, στο Βασίλειο της Δανίας, στη Γαλλική Δημοκρατία, στο Κράτος του Ισραήλ, στην Ιταλική Δημοκρατία, στη Δημοκρατία της Λετονίας, στο Βασίλειο των Κάτω Χωρών, στην Πορτογαλική Δημοκρατία, στη Σλοβακική Δημοκρατία, στο Βασίλειο της Ισπανίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
         
         
            Βρυξέλλες, 8 Μαΐου 2019.
            
               
                  Για την Επιτροπή
               
               Carlos MOEDAS
               
                  Μέλος της Επιτροπής
               
            
         
         
            (1)  ΕΕ L 206 της 8.8.2009, σ. 1.
         
            (2)  Εκτελεστική απόφαση (ΕΕ) 2017/1213 της Επιτροπής, της 4ης Ιουλίου 2017, σχετικά με τη σύσταση της Κοινοπραξίας Ευρωπαϊκής Ερευνητικής Υποδομής «Ολοκληρωμένη Δομική Βιολογία» (ΚΕΕΥ Instruct) (ΕΕ L 173 της 6.7.2017, σ. 47).
         
            (3)  Απόφαση (ΕΕ) 2019/476 του Ευρωπαϊκού Συμβουλίου σε συμφωνία με το Ηνωμένο Βασίλειο, της 22ας Μαρτίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 80 I της 22.3.2019, σ. 1).
      
      
         
            ΠΑΡΑΡΤΗΜΑ
            Το άρθρο 3 του καταστατικού της ΚΕΕΥ Instruct αντικαθίσταται από το ακόλουθο κείμενο:
            
               
                  «Άρθρο 3
                  Η ΚΕΕΥ Instruct έχει την καταστατική της έδρα στην Οξφόρδη του Ηνωμένου Βασιλείου. Εάν το Ηνωμένο Βασίλειο καταστεί τρίτη χώρα κατά την έννοια του κανονισμού (ΕΚ) αριθ. 723/2009, η καταστατική έδρα θα βρίσκεται στη Φλωρεντία της Ιταλίας.»